ועדת הפנים ואיכות הסביבה, כנסת 18, פרוטוקול מספר 608, 2012-09-23 13:00

אמנון כהן: שלום רב, אני מתכבד לפתוח את הישיבה.

אמנון כהן: על סדר-היום: דחיית בחירות בבוסתן אל מרג'.

עמרם קלעג'י: אנחנו מדברים על מועצה אזורית בוסתן אל-מרג'.

עמרם קלעג'י: היום, כשעשינו סיכום, הגירעון לא נפתר.

עמרם קלעג'י: אם אני מקיים בחירות, למעשה ראש המועצה שנבחר, יבוא למצב של גירעון.

עמרם קלעג'י: אני מודיע, אדוני היושב-ראש, שאני מקווה שתוך שלושה חודשים נשים תוכנית הבראה על השולחן למועצה האזורית הזאת, ותוך תקופת הדחייה אני מקווה שנבצע חלק גדול מתוכנית ההבראה.

עמרם קלעג'י: המשרד ישתדל לעשות הכול.

אמנון כהן: צריך שנתיים בשביל לעשות את תוכנית ההבראה?

עמרם קלעג'י: אני מציע להצמיד את זה לבחירות של המועצות האזוריות הבאות – זה מועצה אזורית.

עמרם קלעג'י: התאריך הוא 24.12.

עמרם קלעג'י: הם טוענים שזה לא מספיק זמן.

עמרם קלעג'י: אנחנו רצינו שנתיים.

נינו אבסדזה: שנה וחודשיים - לא מספיק זמן.

אמנון כהן: התחייבתם להגיש את תוכנית ההבראה כבר אז.

אמנון כהן: אנחנו כבר שלוש שנים לא רואים תוכנית הבראה.

אברהים צרצור: נמצאים שם בכס המלכות באותה מועצה אזורית כבר 3.5 שנים, 4 שנים.

אברהים צרצור: למה לא הכנתם את תוכנית ההבראה קודם?

אברהים צרצור: למה עכשיו?

עמרם קלעג'י: עוד משפט: עכשיו יוצאים גם גירעונות של אז.

אמנון כהן: כי אין תוכנית הבראה.

עמרם קלעג'י: לא, שמים את זה על השולחן.

עמרם קלעג'י: זה הנימוק בצורה הפשוטה ביותר, שאני מבקש.

עמרם קלעג'י: מוסבר עד הסוף.

עמרם קלעג'י: אני חושב שאני עושה הכי טוב לתושבים, למועצה.

אמנון כהן: למה לא עשינו תוכנית הבראה במהלך שלוש שנים, 3.5 שנים?

אמנון כהן: מה מנע מאתנו?

אמנון כהן: כי אם היינו עושים תוכנית הבראה, כל הגירעון- - -

עמרם קלעג'י: עכשיו צצים חובות שלא שמו אותם על השולחן.

עמרם קלעג'י: יש תופעה בניהול- - -

נינו אבסדזה: ומי מבטיח, שתוך שלושת החודשים האלה אתה לא תראה שיצוצו עוד ועוד חובות, ואז נמשיך את זה לעוד שלוש שנים?

נינו אבסדזה: השאלה, מה אפשר לעשות בשלושה חודשים, מה שלא נעשה בשלוש שנים, ולמה זה קורה?

אכרם חסון: מי ראש המועצה הממונה כיום, כמה זמן הוא בתפקיד, מה עשה האיש, למה לא הכינו תוכנית הבראה?

אכרם חסון: הרי אנחנו ראשי רשויות לשעבר, יודעים איך מתעסקים.

אכרם חסון: האם זה לא עוד סידור עבודה לחבר כדי להיות שם על חשבון התושבים?

אכרם חסון: אני חושב שזה לא דמוקרטי, לדחות את הבחירות, לתת אפשרות לאזרחים לקבוע את גורלם.

אכרם חסון: אם אדם מעד, תשלחו אותו למשטרה, תגישו תלונות נגדו, הציבור צריך להחליט.

אכרם חסון: רוב הוועדות הקרואות שהיו בישובים בתקופה שאני כיהנתי כראש עיר, הייתי סגן יושב-ראש מרכז שלטון – כל הוועדות הקרואות האלה עם כל הממונים נכשלו בגדול, עשו יותר גירעונות, ומעלו באמון שנתן להם משרד הפנים.

אכרם חסון: לכן למה אנחנו צריכים לעשות שוב אותה טעות?

גאלב מג'אדלה: כבוד המנכ"ל, לא הבנתי - איחרתי, מה זה השלושה חודשים?

עמרם קלעג'י: הודעתי פה שתוכנית הבאה תוך שלושה חודשים נניח אותה על השולחן, מאושרת.

זהבה גלאון: אדוני, יש לי שאלת הבהרה, ברשותך.

זהבה גלאון: אני לא נכנסת כרגע לשאלות שנשאלות כאן.

זהבה גלאון: מונחת כאן לנגד עינינו עתירה לבית המשפט.

זהבה גלאון: אני מבינה בעצם - תשובת המשיבים, שזו המדינה?

אמנון כהן: מי ביקש לחלק?

גאלב מג'אדלה: אני.

אמנון כהן: מן הראוי שהיית מבקש את אישור יושב-ראש הוועדה.

אמנון כהן: קודם כל מיידעים את יושב-ראש הוועדה, אם יש חומר נוסף, שרוצים ליידע את החברים – מתאמים עם יושב-ראש ועדה.

אמנון כהן: לא כל אחד בא ומחלק.

גאלב מג'אדלה: אני לא כל אחד.

אמנון כהן: צריך ליידע את יושב-ראש הוועדה.

אמנון כהן: אף אחד לא ראה את זה בוועדה.

אמנון כהן: תיידע - יש פה משהו, ואנחנו צריכים ללמוד את זה.

אמנון כהן: אתה מחלק כרגע, אני לא יודע מה זה.

זהבה גלאון: אדוני היושב-ראש, יש לי הרבה כבוד והערכה לחבר הכנסת גאלב מג'אדלה, הוא חבר טוב שלי.

אמנון כהן: מבחינתי, אני מתעלם מהמסמך הזה, לא ראיתי אותו.

זהבה גלאון: אם גאלב מג'אדלה מניח את העתירה הזאת, לא מונחת פה בפני הוועדה תשובת המשיבים, דהיינו תשובת המדינה, שעל בסיסה שר הפנים היום, באמצעות נציגו הבכיר, בא היום לוועדה, וביקש לקבל את הצבעת הוועדה, לתמוך בבקשה.

זהבה גלאון: כשמגישים לנו רק את זה, אורח שנכנס כאן לרגע, שלא מכיר את מה שקורה, יכול היה לטעות ולחשוב שזה הסיפור.

זהבה גלאון: היתה עתירה לבג"ץ, היתה תשובה של המדינה - איפה היא?

זהבה גלאון: זה מטה את הדיון מהעניין המהותי, שלא במקרה המדינה ביקשה – השיבה שהיא מקבלת את העמדה של שר הפנים.

זהבה גלאון: אחרת בג"ץ לא היה מייתר את העתירה הזאת.

זהבה גלאון: מה זה צריך להיות?

זהבה גלאון: הפרקליטות, בשם המדינה.

זהבה גלאון: לגופו של עניין, באופן חריג – זה לא קורה הרבה - אני תומכת בעמדת שר הפנים.

אברהים צרצור: לדחות לשנתיים?

זהבה גלאון: כן.

זהבה גלאון: זה לא שאני תומכת; אני תומכת בעמדת פרקליטות המדינה.

זהבה גלאון: אם זו היתה רק עמדת שר הפנים, אני מודה שאני עקרונית תומכת במהלך הזה, אבל היתה כאן קונסטלציה מיוחדת, שהפרקליטות הגישה לבג"ץ עמדת המדינה, שאומרת לשר הפנים שזה המהלך הנכון.

זהבה גלאון: כל המידע הזה לא נמסר כאן, אדוני; צריך לתת לוועדה את כל המידע.

אברהים צרצור: גברתי, הדבר המוזר בעיניי, האם כל מה שהפרקליטות אומרת זה נכון ותורה מסיני?

אברהים צרצור: מבחינתי, זו טעות מוחלטת.

זהבה גלאון: מבחינתי, שום דבר לא תורה מסיני.

זהבה גלאון: לכן אמרתי: באופן חריג וחד-פעמי.

זהבה גלאון: בקונסטלציה שנוצרה במקום שנוצר, היום ללכת- - -

אברהים צרצור: מה הקונסטלציה?

זהבה גלאון: אני חושבת שנציג משרד הפנים צריך להסביר.

זהבה גלאון: הקונסטלציה לא מאפשרת היום ללכת לבחירות, כי צריך להבריא את המקום שם.

אברהים צרצור: ארבע שנים הם כבר נמצאים שם.

זהבה גלאון: אני תומכת לא במה שגאלב מג'אדלה מציג כאן אלא בעמדת הפרקליטות, שבשמה שר הפנים הביא היום את הבקשה.

זהבה גלאון: הנושא עלה, זה נבחן; זה לא באוויר.

גאלב מג'אדלה: אדוני היושב-ראש, אתה יושב-ראש ועדה מנוסה ויעיל.

גאלב מג'אדלה: אני מציע שנשמע את המדינה באופן מסודר.

גאלב מג'אדלה: ינמק מדוע, על הקונסטלציות שדיברה עליהן חברת הכנסת גלאון, שאחשוף עוד מעט את הקונסטלציות האלה, שנמצאות מרחק.

גאלב מג'אדלה: זה לא בפרקליטות פה.

גאלב מג'אדלה: עוד מעט אחשוף אותן, אבל אני רוצה שקודם כל נציגי המדינה – בשביל זה יש לנו מדינה אחת ועדיין פרקליטות אחת– שכבוד נציגי הממשלה בראשות כבוד המנכ"ל יסבירו לנו, למה מחדשים עוד שנתיים את הוועדה הממונה, למה מעדיפים זאת על פני הליכת הציבור לקלפי, לבחור את נציגיו האותנטיים?

אברהים צרצור: ומה נעשה בארבע השנים האחרונות, מאז שהוועדה הזאת נכנסה לתפקיד?

גאלב מג'אדלה: אנחנו נסביר לכבוד היושב-ראש ונחשוף בפניו כמה דברים ששווים תחקיר.

אברהים צרצור: תחקיר זה בלשון המעטה; אולי חקירה.

אמנון כהן: כבוד המנכ"ל הסביר בתחילת הדיון מה הרקע, מה הנימוקים, אבל יש פה חברי כנסת שבאו יותר מאוחר.

אמנון כהן: אם תוכל להסביר, כבודו, למה הגענו לזה, וגם אני שאלתי, מדוע תוכנית ההבראה לא בוצעה בעבר.

אמנון כהן: בבקשה.

עמרם קלעג'י: היתה פנייה של תושבי המקום לבג"ץ, שהם מבקשים לדחות את הבחירות.

עמרם קלעג'י: הנימוק היה שנשאר גירעון שעדיין לא נפתר.

עמרם קלעג'י: להשאיר מועצה שהולכת לבחירות עם גירעון, זה שבא אחר כך נכנס ברגל שמאל.

עמרם קלעג'י: חבר הכנסת חסון יודע את זה.

עמרם קלעג'י: התפקוד של יושב-ראש מועצה שבא אחרי גירעון, אפילו שנבחר בצורה הכי דמוקרטית, אתה מסנדל אותו בידיים וברגליים.

אברהים צרצור: מתי היתה?

עמרם קלעג'י: עכשיו.

עמרם קלעג'י: אנחנו ישבנו עם מרדכי כהן, שהתמנה למנהל השלטון המקומי, והתלבטנו - זה לא מצב של ראה וקדש – התלבטנו עם הפרקליטות, מה לעשות.

עמרם קלעג'י: בסוף הצענו לדחות את הבחירות שם.

עמרם קלעג'י: התחייבתי אני שתוך שלושה חודשים אנחנו עם הפרקליטות שמים תוכנית הבראה על השולחן.

עמרם קלעג'י: במשך הזמן אנחנו מנסים לעשות את המקסימום כדי שתוכנית ההבראה תיבחן.

עמרם קלעג'י: ברגע שיהיו בחירות, אנחנו מגישים משהו נקי, כדי שיוכלו להיבחר.

עמרם קלעג'י: אמרתי לכם גם שתוך כדי העבודה מגישים עוד גירעונות של אז, אז אני חייב לנקות את הסיפור הזה.

עמרם קלעג'י: ראש מועצה שייבחר – אני מכשיל אותו מראש בכל הסיפור.

אכרם חסון: איפה הגזבר?

אכרם חסון: איפה ועדת הביקורת של משרד הפנים?

עמרם קלעג'י: אתה מכיר את זה אפילו יותר טוב ממני, אפילו אצלך בבית - יותר טוב ממני.

עמרם קלעג'י: קרו תופעות שראש מועצה הכניס את המועצה לגירעון עד הסוף, עם הדמוקרטיה, נבחר מישהו אחר, מסכן, עד הסוף, ההוא, ראש המועצה הראשון, נואם נאומים הכי גדולים, שהוא לא מצליח, לא עושה את כל הדברים האלה, חוזר לסורו, ההוא חוזר חזרה.

עמרם קלעג'י: אני מקווה שאני שובר את המעגל הזה.

עמרם קלעג'י: את המעגל הזה חייבים לשבור.

עמרם קלעג'י: עשינו ניסיון, לשבור את המעגל הזה, והתלבטנו בבית – זה לא שאני יודע בדיוק מה אני רוצה.

עמרם קלעג'י: אם אני הולך למהלך הזה, ומנקה את הסיפור, והבחירות, שיהיו עוד שנתיים, שיוכלו להיבחר על מצב כזה שאין גירעונות במועצה, אני חושב שעשינו את המעשה הכי טוב, הדמוקרטי הכי טוב.

עמרם קלעג'י: זה מה שאני מבקש מחברי הכנסת, שייתנו לנו את האפשרות הזאת.

אברהים צרצור: האם ההתחייבות שלך, שאתה מצהיר בפנינו, כוללת גם את האלמנט הזה שהבחירות יתקיימו ב-24.12.13, שזה התאריך של הבחירות של המועצות האזוריות?

אברהים צרצור: כלומר במקום לדחות לשנתיים, אני מרגיש ששר הפנים יעשה את מה שהוא כבר החליט, אבל לפחות, ארבע שנים הוועדה הזאת נמצאת בתפקיד – נדחה עוד שנה, במסגרתה תעשו את המוטל עליכם, גם בנושא ההבראה וגם בנושאים אחרים, ונסכים עכשיו, וכבוד המנכ"ל יתחייב בפנינו שהבחירות של המועצה הזאת יתקיימו יחד עם הבחירות למועצות האזוריות, דהיינו 24.12.13.

עמרם קלעג'י: עו"ד מרדכי כהן הוא מנהל השלטון המקומי, עבד בקרן רש"י, עשה דברים יפים, ועכשיו הוא תוספת כוח למשרד, בבקשה.

מרדכי כהן: אנחנו אכן התלבטנו, וכשבאתם בתחילת הדיון וביררתם את התאריך לבחירות הקרובות של המועצות האזוריות, אני אומר פה – שלושה חודשים - נעמוד במשימה שהמנכ"ל הטיל עלינו, אבל לראות תוצאות תוך שנה – לא נעמוד בזה.

מרדכי כהן: לכם יש ציפייה, שאם הבחירות תהיינה בעוד שנה, במועד של המועצות האזוריות, תהיה התקדמות.

מרדכי כהן: נגבש תוכנית הבראה, נציף את כל חובות המגירה, מה שאנחנו קוראים, וזה הרבה מעבר למה שאנחנו יודעים היום, וזה לא ארבע שנים, כי הוועדה הממונה לא השלימה ימיה – שלוש שנים פעלה, ולכאורה יש עוד שנתיים.

מרדכי כהן: אם זה מקובל עליכם – וביקשנו את זה מהמנכ"ל – לא לגרום לנו למצב שניכשל, לא שנה, שלפחות יהיו לנו שנתיים, שלושה חודשים לגבש את תוכנית הבראה.

מרדכי כהן: במהלך התקופה הזאת מונה אדם אחר לעמוד בראש הוועדה הממונה – או זו ההמלצה, שיהיה שינוי גם בהיבטים האלה כדי שיהיה סיכוי לתת לשירותים את הסל הבסיסי של שירותים שהם זקוקים לו.

מרדכי כהן: אני מקווה שלא תגיעו לאותה מסקנה שזה תוך שנה, כי לנו זה יהיה מאוד קשה כצוות מקצועי.

אברהים צרצור: אני מבין מדבריך שיושב-ראש הוועדה הקודם נכשל בתפקידו?

מרדכי כהן: לא.

מרדכי כהן: הוא עשה מאמצים מאוד גדולים, אבל לא הגיע למצב של תוכנית הבראה מוסכמת, הצפה של כל החובות והתקדמות משמעותית.

אברהים צרצור: אז למה מחליפים אותו?

מרדכי כהן: כי אנחנו רוצים להגיע להצלחה הרבה יותר משמעותית ממה שהיה.

אכרם חסון: מי החליף אותו?

מרדכי כהן: יש פרוצדורה.

גאלב מג'אדלה: ששי לא יושב בכיסא?

מרדכי כהן: יושב.

גאלב מג'אדלה: אז למה אתה אומר שלא יודעים מי?

מרדכי כהן: לא אמרתי.

גאלב מג'אדלה: עכשיו ענית לחבר כנסת, לפני שנייה וחצי.

אמנון כהן: מה קרה?

אמנון כהן: בית משפט פה?

גאלב מג'אדלה: אני רוצה שיאמר את האמת.

גאלב מג'אדלה: ששי קציר ישב שם שבועיים – אתה יודע את זה, אדוני האחראי על השלטון המקומי?

מרדכי כהן: כן, אני יודע את זה.

גאלב מג'אדלה: אז למה אתה לא מודיע לוועדה?

זהבה גלאון: למה אתה צועק?

גאלב מג'אדלה: כבר יושב שם חבר.

גאלב מג'אדלה: אנחנו במאבק ציבורי.

גאלב מג'אדלה: הציבור צריך לשמוע.

גאלב מג'אדלה: מה זה, צועק?

גאלב מג'אדלה: זה בסדר גמור.

מרדכי כהן: הציבור צריך לשמוע שהתקבלה החלטה של אחריות, לבצע שינוי כדי להגדיל את הסיכוי לטפל נכון- - -

גאלב מג'אדלה: אתה בא לוועדה לקבל אישור, יושב שם אדם שבועיים – קוראים לו ששי קציר, ראש מינהל האוכלוסין לשעבר בתקופה שהייתי ראש ועדת הפנים.

אמנון כהן: בבקשה, אדוני.

יוסף ברון: רבותיי, אני בטוח שכולכם, כל חברי הכנסת, אתנו יחד רוצים רק דבר אחד – שהתושבים בבוסתן אל-מרג' יקבלו שירותים מינימליים וטובים כמו כל תושבי מדינת ישראל.

יוסף ברון: לכן, כשאני שומע את ההתמקחות על שנה או שנה ושלושה חודשים, אנחנו חוטאים למטרה.

יוסף ברון: זאת לא המטרה שלנו.

יוסף ברון: היינו רוצים שילכו לבחירות.

יוסף ברון: כשהמלצתי לשר הפנים, אבל לפני זה עשיתי איזון בין יסודות בדמוקרטיה הישראלית: בין, מצד אחד, לתת אפשרות לאנשים לנהל את עצמם בכוחות עצמם, למול זה שיום אחרי שאעשה בחירות, ולמחרת יבוא לשר הפנים, ויגיד: הקופה ריקה, אין לי כסף לשלם משכורות, הביוב ברחובות, שום דבר לא עובד, אז מה עשינו?

יוסף ברון: נתנו לו לנהל את עצמו, אבל הוא לא יכול לעשות את זה, כי אין לו לא הכסף, לא האפשרות ולא העזרה.

יוסף ברון: רבותיי, תוכנית הבראה כוללת הרבה מאוד מרכיבים: מענקים, כספים וכו', אבל העיקר זה התשתית הארגונית של הרשות המקומית, והיום התשתית הארגונית של הרשות המקומית, המינהלית, הרוסה לחלוטין.

יוסף ברון: אם ראש מועצה יצליח ויביא לאיזון, יום אחרי הוא זה עוזב, ולא עשינו שום דבר, והגלגל חוזר חלילה.

יוסף ברון: אני מתנגד לאמירות שהיו פה של ועדות קרואות שלא מצליחות.

יוסף ברון: תראו מה קורה בכפר מנדא ובאחרים.

יוסף ברון: היו הצלחות נהדרות.

יוסף ברון: גם פה נצליח, אני מבטיח לכם.

יוסף ברון: אל תדחקו - זה לא עניין של שנה ושלושה או שנה וארבעה.

יוסף ברון: ביקשנו שנתיים.

יוסף ברון: אני חושב שזה הזמן הראוי, ואנחנו מתחייבים לעשות הכול כדי שהם יצליחו.

יוסף ברון: תודה.

זהבה גלאון: אדוני, אני חושבת שחבר הכנסת צרצור הציב את הדילמה, וקטונתי, וחבר הכנסת חסון היה ראש עירייה, אבל יש משהו שאני מודה שלכאורה הוא כאילו לא נוח, כי אנחנו כנבחרי ציבור רוצים שיהיו בחירות – זה הדבר הדמוקרטי.

זהבה גלאון: אני זוכרת שהייתי כאן חברה בוועדה לפני כמה שנים, כשעמרם מצנע היתה ראש הוועדה הקרואה בירוחם, והיתה דילמה, שרצו להאריך לו את הוועדה בעוד שנה, והתושבים באו, ונקרענו בדילמה הזאת – מצד אחד, אתה רוצה שהתושבים ילכו לבחירות, אבל היה ברור – אומרים בעברית: אל תשים מכשול בפני עיוור.

זהבה גלאון: היום לומר, בניגוד לעמדת הגורמים המקצועיים, ואנחנו בכלל נכנסים להתמקחות, אם זה שנה או שנתיים, והגורמים המקצועיים אומרים, שכל התהליך יצליח עד הסוף, שזה לא רק האיזון התקציבי אלא שכל המערכת הארגונית תאפשר למי שייבחר בפעם הבאה, להיכנס ולא לקבל את הגירעון ואת כל ההתנהלות שהיא בעייתית, אני חושבת שיש לנו אחריות גם בתור חברי כנסת.

זהבה גלאון: וצודק חבר הכנסת – זה לא תורה שניתנה מסיני, אבל יש גם עניין של שיקול דעת והיגיון.

זהבה גלאון: אני חושבת שבמקרה הזה אנחנו צריכים לתמוך.

אמנון כהן: בבקשה.

מועדי סעיד: שר הפנים אלי ישי לא פירק אף רשות, להפך; ערך בחירות בוועדות ממונות – בדליה, בעוספייה, בעוד כמה רשויות, כך שהוא מכבד את רצון הציבור.

מועדי סעיד: הייתי מצפה גם מהמנהיגים, שישתפו פעולה עם הוועדה.

מועדי סעיד: אנחנו רואים את זה בצורה קלאסית בירכא.

מועדי סעיד: ברגע שיש שיתוף פעולה בין התושבים, בין הוועדה הממונה, זה סוד ההצלחה, לטובת כולם.

מועדי סעיד: וגם קיצור מועד הבחירות.

מועדי סעיד: אז אנא מכל התושבים – לשתף פעולה עם הוועדה, ולראות שהמועצה הזאת שייכת להם ולא נגדם.

מועדי סעיד: אם היה שיתוף פעולה מקום הוועדה, היום היינו עורכים בחירות ללא שום בעיה, אבל קודם כל טובת הציבור.

מועדי סעיד: הייתי רוצה שכולם ישתפו פעולה עם ראש הוועדה, ולהוביל להצלחה ולקיצור כמה שיותר מועד הבחירות.

מועדי סעיד: הראשון שרוצה לעשות בחירות זה השר ויועץ השר וכולם.

מועדי סעיד: אז אנא, בואו נשתף פעולה ונלך לבחירות בזמן קרוב.

מועדי סעיד: תודה.

אמנון כהן: בבקשה.

אכרם חסון: אולי נשמע נציגים של הישוב עצמו, אחד או שניים, שיאמרו מה קורה אצלם.

אכרם חסון: מכובד שנשמע את האחראיים, אבל יש אנשים שחיים שם, ואנחנו לא יודעים מה המצב.

אכרם חסון: אולי התושבים מסכימים, ואז לא נתערב.

זהבה גלאון: מי כמוך יודע שהתושבים נחלקים לשתי קבוצות - קבוצה שעתרה לבג"ץ, לדחות את הבחירות, וקבוצה אחרת, אז אם יש לכם נציגים של שתי הקבוצות- - -

אמנון כהן: אני לא יודע מי נגד מי, מי בעד ומי נגד.

אמנון כהן: אם אני פותח, אני צריך לשמוע את כולם, ולכן אני בדילמה.

אמנון כהן: אני מכבד אתכם, שהקדשתם זמן והגעתם מרחוק.

אמנון כהן: הנושא חשוב לכם.

אמנון כהן: אני סטרילי.

אמנון כהן: אין לי שום עניין לא לכאן ולא לכאן, אבל יש לי כאיש ציבור, כשאני נותן למישהו סמכות – הייתי סגן ראש עיר, ואני יודע מה זה להשאיר גירעון, וראש העיר שבא צריך לטפל בגירעונות של ההוא, ששם כל מיני דברים לייפות את המקום בשביל להיבחר, ובסוף הוא הולך, וכל הגירעון על הבא אחריו.

אמנון כהן: עברתי את זה.

אמנון כהן: השיקול הוא אם אנחנו רוצים להכשיל את הבא, או אומרים: תן עוד שנה, משרד הפנים מתחייב, ואנחנו כוועדה נעקוב אחר תוכנית ההבראה.

אמנון כהן: שלושה חודשים, תוך חודש וחצי אני רוצה לעבור על זה פה, תוך חודשיים תנו עוד דיווח.

אמנון כהן: אני רוצה באמת שלושה חודשים, שתהיה תוכנית הבראה – למשל, אחר כך אני רוצה עוד חצי שנה, לראות מה עשיתם בתוכנית ההבראה – האם כל התקציבים שביקשו מכם עוד התקשרות, עוד חובות, ששר הפנים יידע כמה כסף הוא צריך לשים שם כדי להבריא את המקום ואת המערכת.

אמנון כהן: לאחר מכן אני רוצה שראש העיר יבוא – אתה תהיה עם שולחן נקי – עכשיו תראה אותי.

אמנון כהן: לא שיתמודד כל בוקר – הקבלן עשה עבודה לפני ארבע שנים, ולא שילם לו את העבודה שלו.

אמנון כהן: אני מסתכל נטו לטובת התושבים שצריכים לקבל מחר שירות, ואותו ראש עיר שיבוא מחר, שיידע שהוא בא עם שולחן נקי, לעשות שירות לאזרח, לתושבים שלו, שיבחרו אותו.

אמנון כהן: פה צודק נציג משרד הפנים, שהשר חייב שיתוף פעולה.

אמנון כהן: אם כל אחד יישב בארבע מידותיו, לא יהיה כלום.

אמנון כהן: כל השרשרת הזו צריכה לעבוד, בטח עם תושבים.

אמנון כהן: גם במועצת העיר שהוא צריך להקים עם התושבים, עם הוועדים – לראות מה צריך, איך לעשות.

אמנון כהן: לכן אין לי עמדה אישית.

אמנון כהן: גם שר הפנים רוצה טובת העניין.

אמנון כהן: מה שאתם רוצים – זה מה שיהיה, אבל להכשיל מישהו, אפילו שיש לו ניסיון רב, בלי שיש לו שולחן נקי, זה יהיה עוול, כי הוא כל הזמן יתעסק, איך לגמור את החודש הבא, איך לשלם מחר משכורת - לא רק לפתח אלא איך לגמור את החובות.

אמנון כהן: אז בואו ננקה את זה קודם.

אמנון כהן: אנחנו כוועדה נעשה פה דיונים, מצדי פעם בחודש, מעקב - מה עשית.

אמנון כהן: ואני גם לא רוצה שנתיים; תתכנסו, תתחילו לעבוד.

אמנון כהן: 3.5 שנים לא עשיתם כלום.

אמנון כהן: כמו שאמרנו בתחילת הדיון, נצמיד את זה לבחירות הבאות במועצות אזוריות שבאותו פלח.

אמנון כהן: קיבלתי פה תאריך.

אמנון כהן: יש לכם שנה ורבע.

זהבה גלאון: אני לא חושבת שיש לך סמכות להחליט החלטה כזאת.

זהבה גלאון: אני רוצה שלא תיכשל.

אמנון כהן: בדקתי.

אמנון כהן: בעיקרון, אני יכול לומר: אדוני שר הפנים – תחליט לבד, לא רוצה לקבל החלטה.

אמנון כהן: אבל אנחנו אחראים על השלטון המקומי, אנחנו אחראים כלפי התושבים, אנחנו רוצים שיהיה להם טוב.

אמנון כהן: תאריך שהם יביאו עבודה מקצועית היא מצוינת.

אמנון כהן: זה אופטימלי, אבל אני אומר: לא, חכה, תתחיל להתכנס.

אמנון כהן: מי שעושה עבודה בשנתיים, גם בשנה ורבע יידע לעשות את זה.

אמנון כהן: תן לו את כוח האדם שם, תזרים קצת יותר תקציבים שם, ואנחנו רוצים להתכנס ל-24.12.13.

אמנון כהן: תוך חודשיים אני רוצה לראות תוכנית הבראה פה.

אמנון כהן: אני רוצה שתוך חודשיים תתכנס, תן להם עוד צוות, תעשו עבודה, תראו את כל הגירעונות של כולם, את כל הספקים תראו.

אמנון כהן: תביאו תוכנית הבראה תוך חודשיים - לא שלושה חודשים.

אמנון כהן: את זה אתה אמרת.

אמנון כהן: תעשה את זה חודשיים.

אמנון כהן: גם את השנתיים תצמצם לשנה ושלושת-רבעי.

זהבה גלאון: אם אתה מקבל החלטה כזאת, יש לך שוב עתירה לבג"ץ, שתחייב את שר הפנים לאשר את תשובת פרקליטות המדינה כפי שהובאה, ועל-פיה פעל שר הפנים.

אמנון כהן: אני חי במדינה דמוקרטית.

גאלב מג'אדלה: יש פה יועצים משפטיים - תיעזר בהם.

אמנון כהן: אני יודע מי פה.

אמנון כהן: יש פה הפרדת רשויות, ואנחנו לא נכנסים בהחלטות אחרות.

זהבה גלאון: אתה כן.

אמנון כהן: אני לא נכנס לשיקולים של השר – זה עניין שלו, עשה עבודת מטה.

אמנון כהן: אנחנו, יש לנו מה לומר.

אמנון כהן: אחרי שאנחנו מקבלים החלטה השר יכול לקבל את הבקשה שלנו, יכול לומר: דחיתי אותה – לא מקבל אותה - אני רוצה שלוש שנים.

אמנון כהן: הוא יכול לקבל החלטה – אני לא מחליט בשבילו.

אמנון כהן: אנחנו כוועדה רוצים להמליץ על תאריך מוסכם, שיהיה עם מועצות אזוריות אחרות.

אמנון כהן: הוא יגיד לי: אמנון, שקלתי, ישבתי עם צוות, התאריך שלכם לא מקובל עליי – אני רוצה עוד חמש שנים - זה עניין שלו.

אמנון כהן: גם התאריך שאני מציע – יכול להיות ששר הפנים מסכים, יגיד: נתכנס, ניתן להם עוד עשרה אנשים כוח אדם, נעשה את העבודה, והתושבים לא ירצו – זכותם.

אמנון כהן: גם יכולים ללכת לבג"ץ.

אמנון כהן: אנחנו לא מונעים מאף אחד שום דבר.

אמנון כהן: אנחנו כנבחרי ציבור רוצים את טובת התושבים וטובת ראש העיר שייבחר, שיהיה לו שולחן נקי - אל תשאיר לו גירעונות של חמש שנים.

אמנון כהן: נתכנס, בלי לשמוע עדיין את התושבים, כי אני לא מכיר את התושבים – אחד יגיד ככה, אחד יגיע אחרת.

אמנון כהן: אני מכבד אתכם.

אמנון כהן: אם מה שאמרתי מתחבר אליכם, התאריך – אנחנו אתכם, אנחנו כולנו אתכם.

אמנון כהן: רוצים שיהיה לכם טוב.

אמנון כהן: זה התאריך שמדובר במועצות האזוריות – 24.12.13.

אמנון כהן: אם עושים את זה בהסכמה- - -

זהבה גלאון: אין הסכמה.

אמנון כהן: אתה מסכים, חבר הכנסת מג'אדלה?

גאלב מג'אדלה: בעיקרון, תמיד הסכמתי אתך, וגם הפעם, ובלבד שההסכמה בינינו, מה שיהיה פה, יהיה תורה מסיני.

זהבה גלאון: אין דבר כזה.

גאלב מג'אדלה: תאריך מחייב כמו כל דבר מחייב בחיים, חד-משמעית.

גאלב מג'אדלה: זה לא שיטת הסלמי, בעוד חצי שנה תבוא עם תרגיל חדש, עם הצגה חדש, עם מצב חדש, עם נסיבות חדשות.

גאלב מג'אדלה: אני גם לא מתחייב לך, שהתושבים לא ילכו לבג"ץ.

אמנון כהן: אין בעיה.

אמנון כהן: אני רוצה לטובתכם.

קריאות: - -

גאלב מג'אדלה: אדוני היושב-ראש, זועבי ידבר בשם כולם.

זהבה גלאון: אין אחד שמייצג את כולם.

קריאות: - -

גאלב מג'אדלה: אדוני היושב-ראש, כל התושבים כאן הסכימו שהעו"ד זועבי ידבר בשמם.

אמנון כהן: זהבה, יש לך מישהו שידבר בשביל האיזון?

זהבה גלאון: אדוני, אני רוצה להעיר שתי הערות: אחת, לדבריך – אני אומרת את זה באמירת תם – אף פעם לא הייתי יושבת-ראש ועדת הפנים, אז אולי יש דברים שאני לא יודעת לקחת בחשבון כפרוצדורה.

זהבה גלאון: אני חושבת שאם יושבים פה גורמי המקצוע של משרד הפנים - לא שלי; אני לא הנציגה שלהם, לצורך העניין – ואומרים לך שמבחינה מקצועית זה לא אפשרי – מה החובה שלי כחברת ועדה?

זהבה גלאון: בעוד שלושה או ארבעה חודשים לומר: מי יבוא אליך בטענות?

זהבה גלאון: אתה תמשיך לשבת על הכיסא שלך, מה אכפת לך לקבוע תאריך 2013?

זהבה גלאון: אחר כך איזה חברי כנסת לא רציניים, כאילו, מי לוקח אחריות על זה שהחלטנו לא להיענות?

עמרם קלעג'י: צריך להשאיר שולחן נקי שם.

מרדכי כהן: ההחלטה שתקבל על 2013 אומרת ששוב ניכשל, ואז מה יהיו ההסברים שלנו?

מרדכי כהן: אז הוועדה הקודמת לא מילאה תפקידה, ואמרנו את זה בצורה מלאה.

מרדכי כהן: אנחנו עושים עכשיו את כל המאמצים, לעשות את כל השינויים.

קריאות: - -

גאלב מג'אדלה: אדוני היושב-ראש, אני מציע לדחות את הדיון עד אשר תקיים את ההתייעצויות שלך.

זהבה גלאון: אדוני, קודם כל, יש לי הערכה לכל התושבים שהגיעו מרחוק.

זהבה גלאון: היום יושבים פה אנשים שמייצגים קבוצה אחת, וזכותם המלאה.

זהבה גלאון: אם היית מזמין את כל מי שמייצג את העמדות השונות- - -

אמנון כהן: אני לא הזמנתי אף אחד.

אמנון כהן: את צודקת.

אמנון כהן: חבר הכנסת מג'אדלה הזמין אותם.

זהבה גלאון: הוא גם חילק את זה בלי לשאול אותך.

זהבה גלאון: אמנם הוא היה שר הפנים- - -

אמנון כהן: לא היה.

אמנון כהן: תרבות – בקושי...

קריאות: - - -

אמנון כהן: זה בית שלכם.

אמנון כהן: אין בעיה.

זהבה גלאון: אדוני, קודם כל, כל הכבוד לחבר הכנסת מג'אדלה, שהביא את כל הגדודים שלו, ואת העתירה הזאת, וחילק אותה.

זהבה גלאון: אם היינו יודעים שזה כך, יכול להיות שהיינו מזמינים אנשים אחרים, שהיו נותנים לך פרספקטיבה אחרת, ואולי עמדתך ועמדת החברים האחרים היתה משתנה.

זהבה גלאון: לכן אני מציעה לקבל את ההצעה של גאלב מג'אדלה.

זהבה גלאון: הוא אמר: קחו את הזמן שלכם, אל תקבל החלטה עכשיו.

זהבה גלאון: הגורמים המקצועיים ואתה והשר תחליטו.

זהבה גלאון: אני חושבת שצריך להיצמד למועד שנקבע כאן, אבל כיוון שזה המצב, ולא נסכים, תדברו.

זהבה גלאון: אתם מכירים אחד את השני, קחו כמה ימים, ותזמן אותנו שוב, ותביאו הצעה מושכלת ומוסכמת על כולם.

אמנון כהן: קיבלתי את הצעתך.

אמנון כהן: אנחנו דוחים את הדיון למועד הבא.

גאלב מג'אדלה: זכות דיבור לאנשים שבאו.

אמנון כהן: אתה אמרת.

גאלב מג'אדלה: סליחה, חברת הכנסת נינו ואני לא דיברנו.

גאלב מג'אדלה: אדוני היושב-ראש, היות שדיברת עם המנכ"ל מספר פעמים, הצעתי למען הסדר הטוב לעשות הפסקה, ולצאת להתייעצות, כי ראיתי אותו מתייעץ עם המנכ"ל.

גאלב מג'אדלה: אני מכיר אותך, שאתה אדם מאוד מכבד את האנשים ומקשיב להם.

גאלב מג'אדלה: ראיתי שהמנכ"ל, מוסחת דעתו בכך שהוא לא מתרכז בדיון.

גאלב מג'אדלה: לכן הצעתי פסק זמן, ואם אתה לא מקבל את הצעתי, אני בזכות דיבור.

גאלב מג'אדלה: אשים את הדברים על השולחן: הוועדה שמונתה על-ידי משרד הפנים, נכשלה, יצרה גירעונות.

גאלב מג'אדלה: משרד הפנים חש מאוחר מאוד שצריך להחליף את הוועדה, ולקחו לו שנתיים כדי לנסות לתקן את מה שעשה לרעת התושבים.

גאלב מג'אדלה: אני אומר לך למה חברתי זהבה גלאון יוצאת מהכלים.

אמנון כהן: היא לא יצאה מהכלים אלא דיברה לעניין.

גאלב מג'אדלה: חמש פעמים דיברה ברבע שעה, ואגיד לך למה - יש מאבק תושבים.

זהבה גלאון: ואתה לא מייצג אף אחד.

זהבה גלאון: אתה מהאו"ם.

גאלב מג'אדלה: לא, אני מקבוצה אחת.

גאלב מג'אדלה: אני מודה.

אמנון כהן: אז למה לא אמרת, שתביא את הקבוצה שלה, שיהיה פה איזון?

גאלב מג'אדלה: אני לא מחלק עצות.

גאלב מג'אדלה: אני נערכתי לדיון הזה, ביקשתי מהחברים שיבואו, ייטלו חלק, יתרשמו.

גאלב מג'אדלה: אמרתי לחברים שישמיעו את דעתם בפני היושב-ראש, כי יש לנו יושב-ראש אמתי.

גאלב מג'אדלה: אומר לך למה חברת הכנסת זהבה גלאון יצאה מהכלים- - -

זהבה גלאון: ככה זה כשאני יוצאת מהכלים?

זהבה גלאון: ככה אתה מכיר אותי?

גאלב מג'אדלה: בניגוד לאחרים, כתבתי לפני שבועיים לשר הפנים, העתק אליך, אדוני יושב-ראש הוועדה, אמרתי שיש מאבק תושבים אמתי על הנהגת המועצה האזורית בוסתן אל-מרג'.

גאלב מג'אדלה: יש קבוצה אחת שאני לא משתייך אליה, הקבוצה של חברת הכנסת זהבה גלאון, מרצ, שהיא מיעוט – פעמיים הפסידו את הבחירות.

זהבה גלאון: בכמה קולות?

גאלב מג'אדלה: קול וחצי.

גאלב מג'אדלה: אני מכיר ראשי מועצות שהפסידו על חודו של קול.

גאלב מג'אדלה: הקבוצה של חברת הכנסת גלאון, שאני מכיר ומוקיר ומעריך, הפסידה פעמיים בבחירות דמוקרטיות את ראשות המועצה, והולכת להפסיד בפעם השלישית, והקבוצה שלה מקושרת עם משרד הפנים.

גאלב מג'אדלה: עשיתם יד אחת.

זהבה גלאון: איזה שטויות.

זהבה גלאון: לא מתאים לך, באמת.

זהבה גלאון: מקושרת עם משרד הפנים?

זהבה גלאון: אתה מטיל דופי במשרד הפנים?

גאלב מג'אדלה: אני מצטער.

גאלב מג'אדלה: היא אומרת על הדברים שלי "שטויות", ואתה בכלל לא כאן, אדוני היושב-ראש.

גאלב מג'אדלה: הקבוצה של חברת הכנסת גלאון מקושרת עם משרד הפנים.

גאלב מג'אדלה: עשיתם יד אחת אתם נגד התושבים, ורוצים למנות עוד שנתיים ועדה ממונה, שתיכשל פעם נוספת.

גאלב מג'אדלה: תחזרו מכם מההמלצה הזאת.

גאלב מג'אדלה: שמנו את החתול לשמור על השמנת?

גאלב מג'אדלה: אתה כראש ועדה ממליץ לשר, בתוך הבית?

גאלב מג'אדלה: הקמת ועדה מקצועית, ניטרלית, עניינית, שתלמד, תבדוק ותמליץ בפני השר?

גאלב מג'אדלה: אתה, עם כל הכבוד לך, ממונה על המחוז, עושה דברו של השר, של המשרד?

זהבה גלאון: אתה מטיל בהם דופי, שהם לא ענייניים.

זהבה גלאון: מה זה צריך להיות?

אמנון כהן: ככה זה עובד – שיכון, בינוי.

גאלב מג'אדלה: אני מטיל דופי בהחלטת משרד הפנים כולו – מהשר עד הממונה על המחוז.

גאלב מג'אדלה: אומר את זה לפרוטוקול.

זהבה גלאון: מחר כיפור.

גאלב מג'אדלה: לכן אני מודיע לך, אם אתה רוצה בעצתי, לדחות את המלצת משרד הפנים, ולא לאפשר להם את השנתיים האלה - לא יביאו את האישור, לא יעשו שום דבר, ירוויחו עוד שנתיים של סחבת והתעללות בתושבים, ואנחנו נגיע לגירעונות יותר גדולים, כי ניסינו אותם – היינו בסרט הזה שלוש שנים.

גאלב מג'אדלה: יש פתגם בערבית – חור שאתה מכניס את האצבע, ועוקץ אותך שם נחש, אל תכניס את היד לחור הזה עוד פעם.

גאלב מג'אדלה: היינו בסרט הזה שלוש שנים, ונכשלו.

גאלב מג'אדלה: אתם גאוני הדור נהייתם פתאום?

גאלב מג'אדלה: מה קרה?

גאלב מג'אדלה: אני אומר לך ביושר – יש לי הערכה אישית לעמרם גלעג'י.

אמנון כהן: כרגע אמרת משהו אחר – אמרת דופי, משרד הפנים, כל המשרד.

גאלב מג'אדלה: אבל יש מדיניות מקומית של אינטרסים שהתחברו עליה, ושהם מביאים לך היום את הדבר הזה.

גאלב מג'אדלה: אני אומר לך ביושר - אסור לקבל את ההמלצה של משרד הפנים, צריך לדחות אותה על הסף, ואני הזהרתי מזה וכתבתי מכתב לשר עם העתק אליך, הזהרתי את השר שלא ייפול במאבק המקומי בין קבוצות האוכלוסייה בבוסתן אל-מרג'.

גאלב מג'אדלה: כתבתי את זה לפני שבועיים.

גאלב מג'אדלה: אני קלעתי לדעת חכמים.

גאלב מג'אדלה: אם נעשה עוד דיון, זהבה תביא את המיעוט שלה, והרוב שלי יבוא לכאן, ואתה תראה את זה גלוי וראוי.

אמנון כהן: חברת הכנסת אבסדזה.

נינו אבסדזה: אני מציעה לך, אדוני היושב-ראש, לדחות את הדיון, כי אנחנו עומדים בפני דילמה קשה מאוד.

נינו אבסדזה: אני מבינה את שני הצדדים, אני מבינה שאנחנו כנבחרי ציבור, כמי שבעד הדמוקרטיה, מצד אחד, אני רוצה לראות את חגיגת הדמוקרטיה במועד, ולא בעוד שנה או שנתיים.

נינו אבסדזה: מצד שני, כוונות טובות לפעמים מובילות לגיהנום, וחלילה אנחנו לא צריכים לתת יד למשהו שיכול להציק שם או לגרום נזק, אז אני מבקשת שנדחה את הדיון.

גאלב מג'אדלה: אדוני, אני מתנצל לגבי מה שקרה עם החומר.

גאלב מג'אדלה: אני הבנתי מהעוזר שלי שהגיע עם החומר לוועדה.

גאלב מג'אדלה: אם זה לא קרה, ואני מאמין לשוש שזה לא קרה, אני מתנצל.

אמנון כהן: תתנצל גם בפני זהבה, שאמרת שהיא יצאה מכליה.

גאלב מג'אדלה: לא מתנצל.

גאלב מג'אדלה: היא הפריעה לי חמש פעמים.

אמנון כהן: תתנצל בפני משרד הפנים, שאמרת שאתה לא סומך על השיקול דעת שלהם.

גאלב מג'אדלה: לא סומך.

אמנון כהן: רק על העניין הזה?

גאלב מג'אדלה: בעניין הזה חברו עם מיעוט תושבים, עשיתם יד אחת, ואתם עוד תצטערו על זה.

זהבה גלאון: חבר הכנסת מג'אדלה מנצל את החסינות שלו.

זהבה גלאון: מה זה, אתה אומר להם שעשו יד אחת?

גאלב מג'אדלה: מי שחושב לתבוע אותי, אשמח שיעשה את זה.

אמנון כהן: חבר הכנסת דוד אזולאי, בבקשה.

דוד אזולאי: אדוני היושב-ראש, מי שלא יודע, אני זוכר שבזמנו הושקעו מאמצים רבים כדי להפוך את הישובים האלה למועצה אזורית, זה היה רצון התושבים, ואכן יש מועצה אזורית.

דוד אזולאי: ממה שאני מבין בוויכוח, יש שני תאריכים.

אמנון כהן: יש תאריך אחד.

אמנון כהן: אנחנו רוצים לבוא להסכמות.

דוד אזולאי: יש תאריך של השר, שמדבר על 2014, ואתה מדבר על 2013, בזמן הבחירות למועצות האזוריות.

דוד אזולאי: אני חושב שהנושא הוא מספיק חשוב כדי שנקבל החלטה.

דוד אזולאי: היות שיש כאן ויכוח רציני, אני חושב שכדאי לקבל הצעה – בלאו הכי לא יקרה שום דבר עד אחרי סוכות, אנחנו מכירים את המערכת.

דוד אזולאי: אני מציע שנדחה את הדיון; בינתיים משרד הפנים יתגבש עם עצמו.

דוד אזולאי: הוא שמע כאן את הלך הרוחות הן של חברי הכנסת, הן של התושבים.

דוד אזולאי: נדחה את הדיון עד אחרי סוכות, ואז, בעזרת השם, נשב פה ונחליט.

דוד אזולאי: ממילא לא יקרה שום דבר בשבועיים הקרובים.

קריאה: אנחנו צריכים תאורה ברחובות, שינקו את הרחובות.

אמנון כהן: משרד הפנים, מי אחראי על הבחירות?

קריאות: - - -

דוד אזולאי: ההצעה שלך, אדוני, שהוועדה תהיה במעקב אחרי תוכנית ההבראה, היא הצעה מצוינת.

דוד אזולאי: זה מעיד, שהוועדה עוקבת אחרי החלטותיה, ולכן אני חושב ללכת, לשמוע את הדברים.

דוד אזולאי: שמשרד הפנים יישב עם הצוות המקצועי שלו.

דוד אזולאי: שמעתם את הדברים, תביאו את זה בפני השר.

דוד אזולאי: השר תמיד יכול לשנות את הדברים.

דוד אזולאי: התאריך הזה לא מחייב אותנו, וגם לא מחייב אותו.

דוד אזולאי: תודה.

אמנון כהן: היועץ המשפטי, מה הדד ליין שלנו?

אמנון כהן: אם אנחנו לא מקבלים החלטה, צריכות להיערך שם בחירות.

אמנון כהן: מה התאריך המקסימלי, שאפשר לקבל החלטה?

גלעד ארדן: כל עוד אין החלטה רשמית של השר בדבר דחיית הבחירות, החלטה שצריכה להתפרסם ברשומות, אם איני טועה, משרד הפנים צריך להיערך לבחירות - אם זה אומר להוציא את פנקס הבוחרים וכו'.

גלעד ארדן: אני מבין שהחלו בהליך הזה.

גלעד ארדן: צריך לשמוע את משרד הפנים.

גלעד ארדן: כרגע התאריך הוא 4.12.

אמנון כהן: לפחות 30 יום לפני כן צריכים להיות מועמדים.

אמנון כהן: 60 יום לפחות לפני כן צריך להודיע.

אמנון כהן: זה יוצא 4.11.

עמרם קלעג'י: אני מתחייב להשאיר שולחן נקי למי שייבחר שם.

עמרם קלעג'י: זו אחת המתנות שאני יכול לתת לישוב - אחרת הוא מדדה, איך לשלם משכורות, איך לעשות.

עמרם קלעג'י: אם יוצאים חובות של העבר, חייבים להתמודד אתם.

עמרם קלעג'י: אנשי המקצוע אומרים – אני הייתי מוכן לקצר את זה, השר היה מוכן מחר בחירות, אבל אנשי המקצוע אומרים לו: אתה לא יכול להשאיר שולחן כך.

עמרם קלעג'י: זה מרדכי, כל אלה הם אנשי מקצוע.

גאלב מג'אדלה: בעלי תפקידים – לא אנשי מקצוע.

גאלב מג'אדלה: רואה חשבון?

גאלב מג'אדלה: עורך דין?

גאלב מג'אדלה: אלה חברים בעלי תפקידים.

גאלב מג'אדלה: אתה בעל מקצוע.

גאלב מג'אדלה: זה לא רואה חשבון מקצועי שישב על דוחות, למד את העניין, והגיש לנו דוח.

גאלב מג'אדלה: הממונה על מחוז הוא בעל מקצוע?

זהבה גלאון: הוא מתייעץ עם אנשי המקצוע.

אמנון כהן: אנחנו צריכים לכבד.

אמנון כהן: העמדות שלנו הולכות יחד עם עמדות משרדי ממשלה.

אמנון כהן: הם עושים מלאכתם נאמנה לטובת המדינה, ואין להם שום אינטרס.

אמנון כהן: יש עבודה מקצועית.

אמנון כהן: את ההחלטה אנחנו הפוליטיקאים מקבלים, אבל הם עושים עבודה מקצועית.

אמנון כהן: אני מכיר חברי כנסת מוכשרים עם 12 שנות לימוד, יש גם עם תואר שלישי, לא כל כך מוצלחים.

אמנון כהן: איש מקצוע שעבר מכרז, עושה עבודתו נאמנה, אנחנו אומרים להם תודה רבה, יישר כוח על עבודתכם.

אמנון כהן: אתם מסתכלים רק על עבודה מקצועית.

אמנון כהן: החלטות מקבל השר, ואנחנו חברי הכנסת צריכים לקבל או לא לקבל.

אמנון כהן: בשם כל חברי הכנסת, תודה רבה - לא היתה מטרה אישית לפגוע באף אחד מכם.

אמנון כהן: תביאו ביד רמה את המקצועיות שלכם, אל תפחדו מאף חבר כנסת וגם לא משר.

אמנון כהן: האמת שלכם זה המקצוע שלכם, הנתונים שאתם מביאים, ותודה רבה לכם.

אמנון כהן: אתם לא צריכים לפחד מאף אחד.

אמנון כהן: תמיד ניתן לכם את הגיבוי.

אמנון כהן: בבקשה, כבוד המנכ"ל.

עמרם קלעג'י: לא הרבה פעמים ביקשתי מחברי כנסת.

עמרם קלעג'י: אומרים לי: שנתיים – נוכל להביא את הדבר על תיקונו.

עמרם קלעג'י: אם אוכל לצמצם, אצמצם.

עמרם קלעג'י: זה מה שאני מבקש מחברי הכנסת – תנו לנו את השנתיים האלה, כדי שנוכל להיכנס לבחירות בצורה נקייה ומסודרת.

עמרם קלעג'י: אני מבקש שתביאו את זה להחלטה.

אמנון כהן: אנחנו לא מיצינו את הדיון הזה, יהיה דיון נוסף.

אמנון כהן: אני מכבד את כולכם, התושבים, לא יודע מי נגד מי, ולא רוצה לשמוע עמדה של קבוצה אחת, ומחר יתקשרו אליי: גם לנו יש מה להגיד.

אמנון כהן: לכן אני מבקש מחברת הכנסת גלאון - אין לי בעיה - שיהיו ארבע, שמונה קבוצות, אבל נציג אחד ידבר; לא צריך עשרים.

אמנון כהן: הוא מביע 99 אחוז.

אמנון כהן: נשמע, ונקבל החלטה.

אמנון כהן: לכן, בגלל שאין פה הצד השני, מחילה מכבודכם שהגעתם.

עמרם קלעג'י: אני פוחד להישאר באוויר.

גאלב מג'אדלה: תצביע על הצעת השר, כבוד היושב-ראש.

זהבה גלאון: בואו נתכנס עוד שלושה שבועות, אדוני.

גאלב מג'אדלה: אין לך רוב.

אמנון כהן: אם אני רוצה, אני מגייס תוך שתי דקות.

אמנון כהן: אני יכול לכפות, אבל איני רוצה; אני רוצה לשמוע את שני הצדדים.

אמנון כהן: זהבה, נסי לתאם את זה.

אמנון כהן: גם פה – שניים-שלושה אנשים, נשמע את העמדות, ונקבל את ההחלטה.

אמנון כהן: אני עוד לא יודע מתי.

אמנון כהן: משרד הפנים, נסו לצמצם את הזמן ככל האפשר.

אמנון כהן: על מועד הדיון הבא תבוא הודעה.

אמנון כהן: תודה רבה, הישיבה נעולה.